Акцыя па ўліку водных і каляводных птушак праходзіла на працягу ўсяго студзеня. У гэтыя дні можна было наведаць любое возера ці раку, на якіх нават у марозныя дні застаюцца ўчасткі, што не замерзлі. Аднак ёсць і спіс вадаёмаў, рэкамендаваны спецыялістамі, дзе падлік вадаплаўных з’яўляецца надзвычай важным. У нашым раёне гэта выток ракі Ула з Лепельскага возера. З-за бурлівага цячэння ў выніку скіду вод Лепельскага возера праз турбіну гідраэлектрастанцыі вада на Уле не замярзае нават у самыя траскучыя маразы. Гэта спрыяе зімоўцы птушак у межах Лепеля.